Červona ruta (film)

Červona ruta () je sovietsky (ukrajinský) čiernobiely filmový muzikál z roku 1971. Film patrí k úspechom ukrajinskej kinematografie a prispel k rozvoju populárnej hudby v Sovietskom zväze a k popularizácii ukrajinčiny v čase výraznej rusifikácie.

Názov filmu pochádza z názvu rovnomennej piesne od Volodymyra Ivasjuka, ktorú napísal o niečo skôr a pomenoval po mýtickom kvete („červenej rute“), ktorý má magickú moc a objavuje sa iba v jeden deň v roku, o polnoci, keď tradičná žltá ruta na chvíľu zmení farbu.

 Dej 
Muzikál znázorňuje ľúbostný príbeh medzi Oksanou (Sofia Rotaru), dievčaťom z Karpát, a Borisom (Vasyľ Zinkevyč), baníkom z východu Ukrajiny. Mladí ľudia sa stretli vo vlaku cestujúcom do Karpát, kde sa muzikál odohráva. Kým Boris vystupuje v Jaremči, dievča pokračuje smerom k fiktívnej stanici Verchovyna. V Karpatoch sa cesty mladého páru rozchádzajú, ale Boris hľadá svoju neznámu. Milenci sa opäť stretnú a ich priatelia ich pozvú, aby zaspievali na koncerte pre dovolenkárov.

 Natáčanie 
Film sa odohrával v ukrajinských Karpatoch s ich drevenými domami so špicatými strechami. Natáčanie prebiehalo v turistickej základni neďaleko Jaremče v horúcom auguste 1971. Film nemal vytvorený oficiálny komparz, publikum tvorili dovolenkári v sanatóriu.

Šesť z pätnástich skladieb predvádza súbor Smerička, ktorý sa objavil v malom okresnom centre Černovickej oblasti a úspešne skombinoval ľudové motívy a západnú bigbítovú hudbu. Spočiatku sa plánovalo, že film bude práve o Smeryčke. Okrem nich vo filme hrá černovický súbor Karpaty, Rosynka a tanečná skupina Evryka pod vedením Heorhyja Želyzňaka z Ivano-Frankivska. Okrem originálneho zvuku súbor prekvapil sovietsku mládež aj štylizovanými kostýmami: rozšírené nohavice a modré keptary (huculské vrchné oblečenie bez rukávov) totiž pripomínali Beatles. Dizajn navrhla manželka Levka Dutkovského, riaditeľa súboru Smerička, Alla Dutkyvská.

 Význam 
Film výrazne prispel k modernizácii populárnej hudby v Sovietskom zväze. Mnohé z piesní vo filme sa stali celoúnijnými hitmi. Počas brežnevovej éry rusifikácie zároveň popularizovali ukrajinský jazyk a kultúru. Niektorí diváci v ňom prvýkrát videli hudobníkov s elektrickými gitarami v rozšírených nohaviciach a tanečníkov v odhaľujúcich sukniach. Piesne v štýle bigbeatu boli populárne na Západe, no v Sovietskom zväze ešte neboli rozšírené. Sólisti sa čoskoro stali populárnymi v celej Únii a podobné piesne sa stali hitmi na mnoho rokov. Aby sa film vysielal v celej krajine, Moskovčania trvali na zaradení troch rusko-jazyčných piesní. Ukrajinci však nahrali iba jednu: Bežit reka („Rieka tečie“) v podaní Raisy Koľcovej a skupiny Karpaty. Zároveň Červona ruta existuje v dvoch verziách: ruskej a ukrajinskej.

Film bol jedným zo štartérov kariéry Sofie Rotaru.

 Referencie 

 Externé odkazy 
 Film na YouTube


Kategória:Filmy podľa názvu
Kategória:Filmy z 1971
Kategória:Ukrajinské filmy
Kategória:Sovietske filmy
Kategória:Filmové muzikály
Kategória:Čiernobiele filmy